**การพัฒนารูปแบบการบริหารงานวิชาการในยุคดิจิทัล ของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี**

**หทัยชนก พรหมสว่างศิลป์1, อภินันต์ อันทวีสิน2, รมย์รัมภา ณัฐธัญอติรุจ3**

**1,2,3สาขาวิชาการบริหารการศึกษา คณะสหวิทยาการ มหาวิทยาลัยคริสเตียน**

**1E-mail: kruyuii.37@gmail.com,** **2E-mail apinunu@christian.ac.th, 3E-mail: teew.supawadee@hotmail.com**

**บทคัดย่อ**

การวิจัยนี้มีกำหนดวัตถุประสงค์เพื่อ (1) ศึกษาสภาพปัญหาการบริหารงานวิชาการในยุคดิจิทัล (2) ออกแบบและสร้างรูปแบบ (3) ศึกษาผลการใช้รูปแบบด้านประสิทธิภาพ ด้านประสิทธิผล และด้านคุณค่า ประชากรที่ใช้ในการศึกษาสภาพปัญหา ได้แก่ โรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษา จำนวน 12 โรงเรียน โดยผู้ตอบแบบสอบถามเป็นผู้บริหารที่เกี่ยวข้องกับงานวิชาการ จำนวน 132 คน กลุ่มตัวอย่างที่ใช้ในการทดลองรูปแบบ ใช้การเลือกตัวอย่างแบบเจาะจง คือ ผู้บริหารที่เกี่ยวข้องกับงานวิชาการของโรงเรียนทองผาภูมิวิทยา จำนวน 11 คน เครื่องมือที่ใช้ในการวิจัยประกอบด้วย แบบสอบถามสภาพปัญหา แบบประเมินรูปแบบ แบบทดสอบก่อนและหลังการใช้รูปแบบ และแบบประเมินประสิทธิภาพ ประสิทธิผล และคุณค่าของรูปแบบ การตรวจคุณภาพเครื่องมือโดยให้ผู้ทรงคุณวุฒิ จำนวน 5 คน ประเมินความสอดคล้องของข้อคำถามกับวัตถุประสงค์ สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย และส่วนเบี่ยงเบนมาตรฐาน ผลการวิจัยพบว่า สภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่โดยภาพรวมอยู่ในระดับมาก รูปแบบการบริหารงานวิชาการในยุคดิจิทัลที่สร้างขึ้นคือ “PDIER MODEL” โดยประกอบด้วย คือ (1) การวางแผน (2) การออกแบบ (3) การนำไปปฏิบัติ (4) การประเมินผล และ (5) การสะท้อนผล ผลการใช้รูปแบบในด้านประสิทธิภาพ ประสิทธิผล และด้านคุณค่า อยู่ในระดับมากที่สุด และมีข้อเสนอแนะในการนำรูปแบบไปใช้เพื่อการบริหารงานวิชาการในยุคดิจิทัล ซึ่งจะช่วยให้การบริหารงานวิชาการมีประสิทธิภาพมากขึ้น

**คำสำคัญ:** การบริหารงานวิชาการ, รูปแบบการบริหารงานวิชาการในยุคดิจิทัล, โรงเรียนมัธยมศึกษาขนาดใหญ่

**Development of Academic Administration Model in Digital Age of Large-sized Secondary Schools under the Secondary Educational**

**Service Area Office Kanchanaburi**

**Hathaichanok Promsawangsin 1, Apinun Untaweesin2, Rhoamrumpha Natthunatiruj3**

**1,2,3Master of Education Program in Educational Administration, Christian University Thailand**

**1E-mail: kruyuii.37@gmail.com,** **2E-mail apinunu@christian.ac.th, 3E-mail: teew.supawadee@hotmail.com**

**ABSTRACT**

The purposes of this research were: (1) to study the problem of academic administration in digital age; (2) to design and create the model; (3) to study the result of usage the model in term of efficiency, effectiveness and value. The sample for study the problems were 12 large-sized secondary schools under the Secondary Educational Service Area Office Kanchanaburi by purposive sampling. The respondents were administrators involved in academic, totally 132 respondents. The sample in the experiment was academic administrators of Thongphaphum Wittaya School totally 11 participants by purposive sampling. The instruments were opinionnaire, the constructed model, evaluation form, pre-test and post-test experiment form, and evaluation for efficiency, effectiveness, and value form. The statistical analysis were frequency, percentage, arithmetic mean and standard deviation. The findings revealed that the problem of academic administration in digital age of large-sized secondary schools under the Secondary Educational Service Area Office Kanchanaburi was of high level. The model in enhancing academic administration in digital age of large-sized secondary schools under the Secondary Educational Service Area Office Kanchanaburi consists of (1) Plan, (2) Design, (3) Implement, (4) evaluation, and (5) Reflection. The results of model application in terms of efficiency, effectiveness and value are at the highest level. Based on the results of the study, it is recommended that the school administrators should use this model as a guideline in academic administration in digital age of school. This will help the academic administration be more efficient.

**Keywords:** Academic Administration, Academic Administration in the Digital Age Model, Large-sized Secondary Schools

**บทนำ**

สถานศึกษาเป็นแหล่งผลิตเยาวชนให้เป็นทรัพยากรมนุษย์ในการขับเคลื่อนของประเทศไทย ให้มีความก้าวหน้า และยกระดับคุณภาพทรัพยากรมนุษย์ ซึ่งมาตรฐานการศึกษาของชาติ พ.ศ. 2561 ได้กำหนดให้สถานศึกษาทุกแห่งยึดเป็นกรอบสำหรับสร้างคุณลักษณะของคนไทย 4.0 โดยมีผลลัพธ์ที่พึงประสงค์ของการศึกษา (Desired Outcomes of Education : DOE Thailand) ของสำนักงานเลขาธิการสภาการศึกษา (2562a) ประกอบด้วยคุณลักษณะของผู้เรียนที่สำคัญ คือ การเป็นผู้เรียนรู้ตลอดชีวิตเพื่อก้าวทันโลกยุคดิจิทัล มีทักษะในการสร้างสรรค์นวัตกรรม และเป็นพลเมืองที่อยู่ร่วมกันในสังคมไทยและประชาคมโลกอย่างสันติ (สุกัญญา แช่มช้อย, 2562) สถานศึกษาจึงต้องมีรูปแบบการบริหารจัดการในการพัฒนาคนให้มีความรู้ความสามารถและทักษะดิจิทัล เพื่อรองรับสังคมไทยในยุคดิจิทัล ดังนั้นงานวิชาการของสถานศึกษาจึงเป็นหัวใจหลักในการดำเนินงานของสถานศึกษาที่จะต้องพัฒนาให้เหมาะสมกับการเปลี่ยนแปลงของสังคมในยุคดิจิทัล เพื่อเสริมสร้างและพัฒนาคุณภาพของผู้เรียน

สำนักงานเขตพื้นที่การศึกษามัธยมศึกษากาญจนบุรี เป็นหน่วยงานในสังกัดสำนักงานคณะกรรมการการศึกษา ขั้นพื้นฐาน กระทรวงศึกษาธิการ ซึ่งมีสถานศึกษาระดับมัธยมศึกษาขนาดใหญ่ จำนวน 12 โรงเรียน มีภารกิจในการส่งเสริมสนับสนุนการจัดการศึกษาของสถานศึกษาในสังกัดให้มีคุณภาพตามมาตรฐานระดับสากล และพัฒนาการศึกษาที่มุ่งเน้นการพัฒนาผู้เรียนให้มีความสามารถและทักษะที่จำเป็นต่อการดำรงชีวิตในศตวรรษที่ 21 ตามแนวทางศาสตร์พระราชา สู่พื้นที่นวัตกรรมการศึกษา อย่างไรก็ตามทิศทางการพัฒนาการศึกษาขั้นพื้นฐาน สำนักงานเขตพื้นที่การศึกษามัธยมศึกษากาญจนบุรี นโยบายที่ 4 ด้านการสร้างโอกาสในการเข้าถึงบริการการศึกษาที่มีคุณภาพมีมาตรฐานและลดความ เหลื่อมล้ำทางการศึกษา ได้ระบุตัวชี้วัดไว้ว่า นักเรียนทุกคนได้รับการสนับสนุน วัสดุ อุปกรณ์ และอุปกรณ์ดิจิทัล (Digital Device) เพื่อใช้เป็นเครื่องมือ ในการเรียนรู้อย่างเหมาะสม เพียงพอ ครูทุกคนได้รับการสนับสนุน วัสดุ อุปกรณ์ และอุปกรณ์ดิจิทัล (Digital Device) เพื่อใช้เป็นเครื่องมือในการจัดกิจกรรมการเรียนรู้ให้แก่ผู้เรียน และสถานศึกษาทุกแห่งนำเทคโนโลยีดิจิทัล (Digital Technology) มาใช้เป็นเครื่องมือในการจัดกิจกรรมการเรียนรู้ให้แก่ผู้เรียนได้อย่างมีประสิทธิภาพ และนโยบายที่ 6 ด้านการปรับสมดุลและพัฒนาระบบการบริหารจัดการศึกษา ได้ระบุตัวชี้วัดไว้ว่า สถานศึกษาทุกแห่งและสำนักงานเขตพื้นที่การศึกษา นำนวัตกรรมและเทคโนโลยีดิจิทัล (Digital Technology) มาใช้ในการบริหารจัดการและตัดสินใจทั้งระบบ สถานศึกษาทุกแห่ง และสำนักงานเขตพื้นที่การศึกษา มีแพลตฟอร์มดิจิทัล (Digital Platform) เพื่อสนับสนุนภารกิจด้านบริหารจัดการศึกษา และ จากผลการวิเคราะห์สภาพแวดล้อมภายนอก พบว่า สำนักงานเขตพื้นที่การศึกษามัธยมศึกษากาญจนบุรี ภาพรวมมีอุปสรรคด้านเทคโนโลยี คือการมีเทคโนโลยีที่ทันสมัยส่งผลให้นักเรียนไม่สามารถแยกแยะ หรือควบคุมหรือเลือกใช้เทคโนโลยีที่เป็นประโยชน์ได้ และการเปลี่ยนแปลงทางด้านเทคโนโลยีอย่างรวดเร็ว ส่งผลให้อุปกรณ์และเทคโนโลยีของโรงเรียนและเขตพื้นที่การศึกษาล้าสมัย โรงเรียนและเขตพื้นที่การศึกษาต้องมีค่าใช้จ่ายในการปรับปรุงพัฒนาเพิ่มขึ้น (สำนักงานเขตพื้นที่การศึกษามัธยมศึกษากาญจนบุรี, 2565) จึงทำให้บางโรงเรียนยังไม่มีการจัดระบบการบริหารจัดการในงานที่สำคัญ โดยเฉพาะงานวิชาการ อาจเกิดความซ้ำซ้อนของงานซึ่งทำให้เกิดข้อผิดพลาด กิจกรรมการจัดการเรียนรู้ของครูและนักเรียนยังมีข้อจำกัดด้านการใช้เทคโนโลยีที่หลากหลายและเหมาะสม ซึ่งส่งผลให้การพัฒนาคุณภาพผู้เรียนมีข้อจำกัดและล่าช้า

จากที่ผู้วิจัยได้ทำการศึกษาและสังเคราะห์ข้อมูล ผู้วิจัยจึงมีความสนใจที่จะศึกษาการพัฒนารูปแบบ การบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี โดยผลที่ได้จากการศึกษาสามารถนำไปใช้เป็นแนวทางในการปรับปรุง พัฒนา และวางแผนการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ ให้มีประสิทธิภาพและเพิ่มประสิทธิผลให้สอดคล้องกับภารกิจของสถานศึกษาตามบริบทแห่งการเปลี่ยนแปลงของโลกปัจจุบันต่อไป

**วัตถุประสงค์การวิจัย**

1. เพื่อศึกษาสภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี

2. เพื่อออกแบบและสร้างรูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี

3. เพื่อศึกษาผลของการใช้รูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีด้านประสิทธิภาพ ประสิทธิผล และคุณค่า

**สมมติฐานการวิจัย**

1. ผลการทดลองการใช้รูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีหลังการทดลองใช้รูปแบบสูงกว่าก่อนการทดลองใช้รูปแบบ

2. ผลของการใช้รูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีด้านประสิทธิภาพ ประสิทธิผล และคุณค่า อยู่ในระดับมากที่สุด

**วิธีดำเนินการวิจัย**

**1. ประชากรและกลุ่มตัวอย่าง**

1.1 ประชากรเพื่อศึกษาสภาพปัญหาของการบริหารงานวิชาการของโรงเรียนมัธยมศึกษาขนาดใหญ่ ได้แก่ โรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี จำนวน 12 โรงเรียน และมีผู้ให้ข้อมูล โดยใช้วิธีการเลือกแบบเจาะจง (Purposive Sampling) ใช้เกณฑ์ผู้บริหารที่เกี่ยวข้องกับการบริหารงานวิชาการ ประกอบด้วย 1) ผู้อำนวยการ 2) รองผู้อำนวยการฝ่ายบริหารงานวิชาการ 3) หัวหน้ากลุ่มบริหารงานวิชาการ 4) หัวหน้ากลุ่มสาระการเรียนรู้ ในปีการศึกษา 2565 รวมทั้งสิ้น 132 คน

1.2 กลุ่มตัวอย่างสำหรับการวิจัยครั้งนี้ ได้แก่

1.2.1 กลุ่มตัวอย่างในการประเมินประสิทธิภาพของรูปแบบการบริหารงานวิชาการในยุคดิจิทัล ซึ่งเป็นผู้เชี่ยวชาญและมีความรู้เกี่ยวกับการบริหารงานวิชาการ โดยใช้วิธีการเลือกแบบเจาะจง (Purposive Sampling) จำนวน 5 คน ได้แก่ อาจารย์ประจำมหาวิทยาลัยที่เชี่ยวชาญและมีความรู้เกี่ยวกับการบริหารการศึกษา อาจารย์ประจำมหาวิทยาลัย ที่เชี่ยวชาญและมีความรู้เกี่ยวกับสถิติ และรองผู้อำนวยการฝ่ายบริหารงานวิชาการของโรงเรียนมัธยมศึกษาขนาดใหญ่

1.2.2 กลุ่มตัวอย่างการทดลองใช้และประเมินผลการใช้รูปแบบการบริหารงานวิชาการในยุคดิจิทัลด้านประสิทธิภาพ ด้านประสิทธิผล และด้านคุณค่า โดยใช้วิธีการเลือกตัวอย่างแบบเจาะจง (Purposive Sampling) ได้แก่ ผู้อำนวยการ รองผู้อำนวยการฝ่ายบริหารงานวิชาการ หัวหน้ากลุ่มบริหารงานวิชาการ และหัวหน้ากลุ่มสาระการเรียนรู้ของโรงเรียนทองผาภูมิวิทยา ในปีการศึกษา 2565 รวมทั้งสิ้น 11 คน

**2. เครื่องมือที่ใช้ในการวิจัย**

เครื่องมือที่ใช้ในการศึกษาวิจัยครั้งนี้ ประกอบด้วย

2.1 แบบสอบถามเกี่ยวกับสภาพปัญหาของการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี ซึ่งเป็นแบบสอบถาม 5 ระดับ ตามแนวคิดของลิเคิร์ท (Likert’s rating scales) โดยแบบสอบถามผ่านการประเมินความตรงเชิงเนื้อหา (IOC) จากผู้ทรงคุณวุฒิจำนวน 5 ท่าน ในกรณีที่ข้อคำถามใดมีค่า IOC น้อยกว่า 0.60 จะไม่นำข้อนั้นมาเป็นข้อคำถาม และกรณีที่มีค่า 0.60 ขึ้นไป จะนำข้อนั้นมาปรับปรุงรายข้อให้มีความสมบูรณ์ก่อนนำไปใช้

2.2 แบบประเมินรูปแบบการบริหารงานวิชาการในยุคดิจิทัล “PDIER MODEL” โดยวัดค่าความสอดคล้อง ของรูปแบบกับวัตถุประสงค์ (IOC: Index of Item-Objective Congruence) จากผู้ทรงคุณวุฒิจำนวน 5 ท่าน ในกรณีที่ข้อคำถามใดมีค่า IOC น้อยกว่า 0.60 จะไม่นำข้อนั้นมาเป็นข้อคำถาม และกรณีที่มีค่า 0.60 ขึ้นไป จะนำข้อนั้นมาปรับปรุงรายข้อให้มีความสมบูรณ์ก่อนนำไปใช้

2.3 แผนปฏิบัติการทดลองรูปแบบการบริหารงานวิชาการในยุคดิจิทัล ประกอบด้วยกิจกรรมตามรูปแบบ “PDIER MODEL”

2.4 แบบประเมินประสิทธิภาพ ประสิทธิผล และคุณค่า ในการใช้รูปแบบการบริหารงานวิชาการในยุคดิจิทัล ซึ่งเป็นแบบสอบถาม 5 ระดับ ตามแนวคิดของลิเคิร์ท (Likert’s rating scales) โดยแบบประเมินผ่านการประเมินความตรงเชิงเนื้อหา (IOC) จากผู้ทรงคุณวุฒิจำนวน 5 ท่าน ในกรณีที่ข้อคำถามใดมีค่า IOC น้อยกว่า 0.60 จะไม่นำข้อนั้นมาเป็นข้อคำถาม และกรณีที่มีค่า 0.60 ขึ้นไป จะนำข้อนั้นมาปรับปรุงรายข้อให้มีความสมบูรณ์ก่อนนำไปใช้แบบประเมินความตรงเชิงเนื้อหา (IOC: Index of Item Objective Congruence) ด้านประสิทธิภาพ ด้านประสิทธิผล และด้านคุณค่าในการใช้รูปแบบการการบริหารงานวิชาการ

**3. การเก็บรวบรวมข้อมูล**

การวิจัยครั้งนี้ ผู้วิจัยดำเนินการเก็บรวบรวมข้อมูลตามลำดับขั้นตอนดังนี้

3.1 ผู้วิจัยขอหนังสือจากคณะสหวิทยาการ มหาวิทยาลัยคริสเตียน เพื่อขอความอนุเคราะห์ในการเก็บข้อมูลและทดลองใช้รูปแบบการบริหารงานวิชาการในยุคดิจิทัล ที่ผู้วิจัยพัฒนาขึ้น

3.2 ผู้วิจัยประสานงานกับสถานศึกษาเก็บข้อมูลและทดลองใช้รูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี

3.3 ผู้วิจัยประชุมชี้แจงผู้บริหารที่เป็นกลุ่มทดลองโรงเรียนทองผาภูมิวิทยา

3.4 ผู้วิจัยทดลองใช้รูปแบบตามแผนปฏิบัติการโดยใช้ระยะเวลา 1 ภาคเรียน โดยให้มีการประเมินก่อน การใช้รูปแบบและมีการประเมินหลังใช้รูปแบบ

3.5 ผู้วิจัยเก็บข้อมูลโดยใช้แบบสอบถามหลังการทดลองใช้รูปแบบโดยใช้แบบประเมินความคิดเห็นเกี่ยวกับผลของการใช้รูปแบบ ซึ่งประกอบไปด้วย ด้านประสิทธิภาพ ด้านประสิทธิผล และด้านคุณค่า ของผู้บริหารในโรงเรียน ทองผาภูมิวิทยา

**4. การวิเคราะห์ข้อมูล**

4.1 ข้อมูลพื้นฐานของผู้ตอบแบบสอบถาม และผู้ให้ข้อมูลการทดลองครั้งนี้ ใช้จำนวน ความถี่และค่าร้อยละ (Percentage)

4.2 ระดับปัญหาของการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงาน เขตพื้นที่การศึกษามัธยมศึกษากาญจนบุรี ใช้สถิติค่าเฉลี่ย (Arithmetic Mean) และส่วนเบี่ยงเบนมาตรฐาน (Standard Deviation)

4.3 หาประสิทธิภาพของรูปแบบที่ผู้วิจัยสร้างขึ้นและการตรวจสอบคุณภาพเครื่องมือการวิจัยโดยผู้ทรงคุณวุฒิ ใช้ค่าความสอดคล้องระหว่างวัตถุประสงค์กับเนื้อหารายข้อ (IOC: Index of item objective congruence)

4.4 ผลการใช้การบริหารงานวิชาการในยุคดิจิทัล ด้านประสิทธิภาพ ด้านประสิทธิผล และด้านคุณค่าใช้สถิติค่าเฉลี่ย (Arithmetic Mean) และส่วนเบี่ยงเบนมาตรฐาน (Standard Deviation)

**ผลการวิจัย**

ผลการวิจัยเรื่อง “การพัฒนารูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี” ผู้วิจัยได้สรุปผลการศึกษาไว้ดังนี้

1. ผลการศึกษาสภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี ผู้วิจัยวิเคราะห์ข้อมูลโดยใช้ค่าเฉลี่ย (Arithmetic mean :) ส่วนเบี่ยงเบนมาตรฐาน (Standard deviation : S.D.) แล้วนำค่าเฉลี่ยไปเทียบกับเกณฑ์ตามแนวคิดของลิเคิร์ท (Likert’s rating scales) ในภาพรวม ดังตารางที่ 1

**ตารางที่ 1** ผลการศึกษาสภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี

(n=132)

|  |  |  |  |  |  |
| --- | --- | --- | --- | --- | --- |
| **สภาพปัญหา** |  | **S.D.** | | **ระดับปัญหา** | |
| **ด้านการวางแผนงานวิชาการ** |  |  | |  | |
| 1. การบันทึก รวบรวมข้อมูลงานวิชาการ | 4.27 | 0.75 | | มาก | |
| 2. การจัดทำระเบียบแนวปฏิบัติ เกี่ยวกับงานวิชาการ | 3.91 | 0.80 | | มาก | |
| 3. การจัดทำแผนพัฒนาวิชาการและ จัดทำโครงการด้านวิชาการ | 3.64 | 0.78 | | มาก | |
| **รวมเฉลี่ย** | **3.94** | **0.72** | | **มาก** | |
| **ด้านการบริหารงานวิชาการ** |  |  |  | |
| 4. การใช้ซอฟแวร์ หรือโปรแกรมใน การจัดทำหลักสูตรสถานศึกษา | 3.91 | 0.80 | มาก | | |
| 5. การจัดทำหลักสูตรสถานศึกษาที่ส่งเสริมหรือบูรณาการการใช้เทคโนโลยีสารสนเทศ | 4.18 | 0.84 | มาก | | |
| 6. การจัดทำตารางเรียน ตารางสอน | 3.82 | 0.84 | มาก | | |
| 7. การประมวลผลข้อมูลงานวิชาการ ด้วยโปรแกรมสําเร็จรูป | 4.09 | 0.80 | มาก | | |
| **รวมเฉลี่ย** | **4.00** | **0.78** | **มาก** | | |
| **ด้านการจัดกิจกรรมการเรียนรู้** |  |  |  | | |
| 8. การสนับสนุน ส่งเสริมให้ครูออกแบบการเรียนรู้โดยใช้เทคโนโลยีสารสนเทศ และนวัตกรรม | 3.73 | 0.75 | มาก | | |
| 9. การบริหารจัดการระบบเทคโนโลยีสารสนเทศในการจัดการเรียนการสอน | 3.55 | 0.79 | มาก | | |
| 10. ระบบอินเทอร์เน็ตในการจัดการ เรียนการสอนที่มีประสิทธิภาพสูง | 3.91 | 0.90 | มาก | | |
| 11. การจัดอบรมครูและนักเรียนแบบออนไลน์ | 4.36 | 0.77 | มาก | | |
| 12. การจัดทำหนังสือเรียน หรือสื่อการเรียนรู้อื่น เช่น หนังสือแบบฝึกหัด ใบ ความรู้ ใบงาน โดยใช้โปรแกรมสําเร็จรูป | 3.64 | 0.77 | มาก | | |
| **รวมเฉลี่ย** | **3.84** | **0.74** | **มาก** | | |


**ตารางที่ 1** ผลการศึกษาสภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี (ต่อ)

(n=132)

|  |  |  |  |  |  |  |
| --- | --- | --- | --- | --- | --- | --- |
| **สภาพปัญหา** | |  | **S.D.** | | | **ระดับปัญหา** |
| **ด้านการพัฒนาและส่งเสริมทางด้านวิชาการ** |  | | |  |  | |
| 13. การสนับสนุน ส่งเสริมให้ครูและบุคลากรในสถานศึกษา ใช้เทคโนโลยีสารสนเทศในการบริหารงานวิชาการ | 4.00 | | | 0.87 | มาก | |
| 14. การจัดอบรมหรือพัฒนาบุคลากร | 4.09 | | | 0.80 | มาก | |
| 15. การอบรมออนไลน์เพื่อแลกเปลี่ยน เรียนรู้ในการจัดการศึกษาของบุคคล ครอบครัว องค์กรหน่วยงาน และสถาบันสังคมอื่นที่จัดการศึกษา | 3.91 | | | 0.80 | มาก | |
| **รวมเฉลี่ย** | **4.00** | | | **0.78** | **มาก** | |
| **ด้านการวัดผล ประเมินผลการเรียนและงานทะเบียนนักเรียน** |  | | |  |  | |
| 16. การบริหารจัดการระบบเทคโนโลยีสารสนเทศในการวัดผล ประเมินผล และเทียบโอนผลการเรียน | 3.64 | | | 0.77 | มาก | |
| 17. การเก็บรวบรวมข้อมูลด้านการวัดผลและประเมินผลในระบบออนไลน์ | 3.91 | | | 0.90 | มาก | |
| 18. การใช้ซอฟแวร์ หรือโปรแกรม เช่น SGS, School MIS ในการวิเคราะห์ จัดเก็บและประมวลผลการเรียนของนักเรียน | 4.18 | | | 0.84 | มาก | |
| 19. การส่งเสริมการใช้เทคโนโลยีสารสนเทศในการวัดผล ประเมินผล เช่น ทำแบบทดสอบออนไลน์ | 3.91 | | | 0.90 | มาก | |
| **รวมเฉลี่ย** | **3.91** | | | **0.82** | **มาก** | |
| **ด้านการแนะแนวการศึกษา** |  | | |  |  | |
| 20. การบริหารจัดการระบบ เทคโนโลยีสารสนเทศในการแนะแนวการศึกษา | 3.73 | | | 0.75 | มาก | |
| 21. ระบบฐานข้อมูลเพื่อใช้ในงาน แนะแนวหรือระบบดูแลช่วยเหลือ นักเรียน | 4.45 | | | 0.50 | มาก | |
| 22. การใช้เทคโนโลยีสารสนเทศใน การวิเคราะห์ข้อมูลผู้เรียนเป็นรายบุคคล | 4.27 | | | 0.45 | มาก | |
| 23. การส่งเสริมการใช้เทคโนโลยี สารสนเทศในงานแนะแนว เช่น การให้คำปรึกษาแบบออนไลน์ | 4.18 | | | 0.39 | มาก | |
| **รวมเฉลี่ย** | **4.16** | | | **0.47** | **มาก** | |
| **ด้านการประเมินผลการดำเนินงานวิชาการ** |  | | |  |  | |
| 24. การส่งเสริมการใช้เทคโนโลยี สารสนเทศในการนิเทศภายในสถานศึกษา เช่น ใช้ระบบนิเทศ ติดตามการปฏิบัติงานของครูแบบออนไลน์ | 4.09 | | | 1.00 | มาก | |
| 25. การประเมินความสำเร็จของโรงเรียน ตามตัวชี้วัดโดยใช้โปรแกรมสําเร็จรูป | 4.00 | | | 0.74 | มาก | |
| 26. การติดตามระบบและกระบวนการนิเทศการศึกษาบนระบบเครือข่าย | 3.45 | | | 0.79 | มาก | |
| รวมเฉลี่ย | 3.85 | | | 0.69 | มาก | |
| **รวม** | **3.95** | | | **0.70** | **มาก** | |

จากตารางที่ 1 สภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี โดยภาพรวมอยู่ในระดับมาก (= 3.95, S.D. = 0.70) เมื่อพิจารณาเป็นรายด้าน พบว่า รวมรายด้านการแนะแนวการศึกษาที่ค่าเฉลี่ยสูงที่สุด เมื่อพิจารณาเป็นรายข้อพบว่าสภาพปัญหาที่อยู่ในระดับมาก โดยเรียงลำดับค่าเฉลี่ยจากมากไปน้อย ดังนี้ ระบบฐานข้อมูลเพื่อใช้ในงาน แนะแนวหรือระบบดูแลช่วยเหลือ นักเรียน ( = 4.45, S.D. = 0.50) การใช้เทคโนโลยีสารสนเทศใน การวิเคราะห์ข้อมูลผู้เรียนเป็นรายบุคคล (= 4.27, S.D. = 0.45) การส่งเสริมการใช้เทคโนโลยี สารสนเทศในงานแนะแนว เช่น การให้คำปรึกษาแบบออนไลน์ (= 4.18, S.D. = 0.39) และการบริหารจัดการระบบ เทคโนโลยีสารสนเทศในการแนะแนว (= 3.73, S.D. = 0.75)

2. ผลการออกแบบและสร้างรูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี ผู้วิจัยได้นำหลักการและแนวคิดจากได้แนวความคิดทฤษฎีมาจากทฤษฎี POCCC ของเฮนรี่ ฟาโยล (Henri Fayol, 1916) ทฤษฎี Planning Organizing Leading และ Controlling (หรือ POLC) ของหลุยส์ เอ. อัลเลน (Louis A. Allen, 1958) และทฤษฎีของเคมมิสและแม็คแท็กการ์ท (Kemmis & Mc Taggart, 1988) และงานวิจัยที่เกี่ยวข้อง ซึ่งแนวคิดดังกล่าวได้นำมาประกอบเป็นรูปแบบการบริหารงานวิชาการในยุคดิจิทัลของโรงเรียน ประกอบด้วย 5 ขั้นตอน ได้แก่ 1) การวางแผน (Plan) 2) การออกแบบ (Design) 3) การนำไปปฏิบัติ (Implement) 4) การประเมินผล (Evaluation) และ 5) การสะท้อนผล (Reflection)



**แผนภาพที่ 1 รูปแบบการบริหารงานวิชาการในยุคดิจิทัล**

3. ผลการประเมินประสิทธิภาพ ประสิทธิผล และคุณค่าของรูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี ผลปรากฏโดยภาพรวมอยู่ในระดับมากที่สุด ( = 4.56, S.D. = 0.45) ซึ่งสอดคล้องกับสมมติฐานที่ตั้งไว้

3.1 ด้านประสิทธิภาพ พบว่า รูปแบบที่นำมาทดลองใช้คุ้มค่าและเหมาะสมกับระยะเวลาในการปฏิบัติโครงการมีค่าเฉลี่ยสูงที่สุด (= 4.82, S.D. = 0.60) รองลงมารูปแบบที่นำมาทดลองใช้คุ้มค่าและเป็นประโยชน์ต่อการบริหารงานวิชาการในยุคดิจิทัลของโรงเรียน ( = 4.72, S.D. = 0.65) และรูปแบบที่นำมาทดลองใช้มีความเกี่ยวข้องกับงานในหน้าที่ที่ต้องรับผิดชอบ ( = 4.63, S.D. = 0.67) ตามลำดับ

3.2 ด้านประสิทธิผล พบว่า รูปแบบที่นำมาทดลองใช้เกิดประโยชน์และส่งผลต่อการพัฒนาคุณภาพผู้บริหาร ครู และนักเรียนมีค่าเฉลี่ยสูงที่สุด ( = 4.73, S.D. = 0.47) รองลงมารูปแบบที่นำมาทดลองใช้สามารถปรับปรุงและพัฒนาให้ดีขึ้นได้อย่างต่อเนื่อง ( = 4.55, S.D. = 0.52) และรูปแบบที่นำมาทดลองใช้เกิดประโยชน์และสร้างความเชื่อมั่นให้กับผู้ปกครอง ( = 4.45, S.D. = 0.52) ตามลำดับ

3.3 ด้านคุณค่า พบว่า รูปแบบที่นำมาทดลองใช้ทำให้เกิดความร่วมมือที่ดีในการบริหารสถานศึกษามีค่าเฉลี่ยสูงที่สุด ( = 4.82, S.D. = 0.40) รองลงมารูปแบบที่นำมาทดลองใช้จำเป็นต้องกำหนดเป็นนโยบายเพื่อนำมาสู่การปฏิบัติของโรงเรียนในสำนักงานเขตพื้นที่การศึกษามัธยมศึกษากาญจนบุรี ( = 4.78, S.D. = 0.28) และรูปแบบที่นำมาทดลองใช้สามารถแก้ปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีเป็นพลังขับเคลื่อนให้เกิดคุณภาพต่อการบริหารสถานศึกษา ( = 4.73, S.D. = 0.47) ตามลำดับ

**สรุปผลและอภิปรายผล**

**สรุปผล**

จากการวิจัยครั้งนี้ ผลการวิจัยสรุปตามวัตถุประสงค์ของการวิจัยตามลำดับดังนี้

1. สภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีโดยภาพรวมอยู่ในระดับมาก เมื่อพิจารณาเป็นรายด้าน พบว่า รวมรายด้านการแนะแนวการศึกษาที่ค่าเฉลี่ยสูงที่สุด เมื่อพิจารณาเป็นรายข้อพบว่าสภาพปัญหาที่อยู่ในระดับมาก โดยเรียงลำดับค่าเฉลี่ยจากมาก ไปน้อย ดังนี้ ระบบฐานข้อมูลเพื่อใช้ในงานแนะแนวหรือระบบดูแลช่วยเหลือนักเรียน การใช้เทคโนโลยีสารสนเทศ ในการวิเคราะห์ข้อมูลผู้เรียนเป็นรายบุคคล การส่งเสริมการใช้เทคโนโลยีสารสนเทศในงานแนะแนว เช่น การให้คำปรึกษาแบบออนไลน์ และการบริหารจัดการระบบ เทคโนโลยีสารสนเทศในการแนะแนวการศึกษา ตามลำดับ

2. รูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี ผู้วิจัยได้ศึกษาจากการศึกษาแนวคิด ทฤษฎีทั้งในและต่างประเทศ จากนั้นจึงได้กำหนดขั้นตอน ของรูปแบบได้ 5 ขั้นตอน เป็นรูปแบบ PDIER (PDIER MODEL) โดยมีรายละเอียดดังนี้ 2.1) การวางแผน (Plan) เพื่อสร้างความเข้าใจและตระหนักถึงความสำคัญของการพัฒนาการบริหารงานวิชาการในยุคดิจิทัลของโรงเรียนกับผู้ที่มีส่วนเกี่ยวข้อง และเพื่อกำหนดแนวทางในการพัฒนาการบริหารงานวิชาการในยุคดิจิทัลของโรงเรียน 2.2) การออกแบบ (Design) เพื่อให้การดำเนินงานการพัฒนาการบริหารงานวิชาการในยุคดิจิทัลของโรงเรียนบรรลุวัตถุประสงค์และเป้าหมายอย่างมีประสิทธิภาพ 2.3) การนำไปปฏิบัติ (Implement) เพื่อพัฒนากระบวนการบริหารงานวิชาการในยุคดิจิทัลของโรงเรียนให้มีประสิทธิภาพเพิ่มขึ้น บรรลุวัตถุประสงค์ เป้าหมายที่วางไว้ 2.4) การประเมินผล (Evaluation) เพื่อกำหนดแนวทางในการปฏิบัติการวัดผล ประเมินผล และเทียบโอนผลการเรียน ส่งเสริมให้ผู้เรียนเกิดการพัฒนาและเรียนรู้อย่างเต็มตามศักยภาพ 2.5) การสะท้อนผล (Reflection) เพื่อประเมินผลการปฏิบัติกิจกรรมการพัฒนาการบริหารงานวิชาการในยุคดิจิทัลของโรงเรียน วิเคราะห์ปัญหา อุปสรรค และข้อเสนอแนะในการปฏิบัติกิจกรรมการพัฒนาการบริหารงานวิชาการของโรงเรียน

3. ผลการใช้รูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี ด้านประสิทธิภาพ ประสิทธิผล และคุณค่า ผลปรากฏโดยภาพรวมทุกด้านอยู่ในระดับ มากที่สุด เมื่อพิจารณาเป็นรายด้าน พบว่า

3.1 ด้านประสิทธิภาพ โดยภาพรวมค่าเฉลี่ยระดับความคิดเห็นอยู่ในระดับมากที่สุด เมื่อพิจารณาเป็นรายข้อพบว่า รูปแบบที่นำมาทดลองใช้คุ้มค่าและเหมาะสมกับระยะเวลาในการปฏิบัติโครงการมีค่าเฉลี่ยสูงที่สุด รองลงมารูปแบบที่นำมาทดลองใช้คุ้มค่าและเป็นประโยชน์ต่อการบริหารงานวิชาการในยุคดิจิทัลของโรงเรียน และรูปแบบที่นำมาทดลองใช้มีความเกี่ยวข้องกับงานในหน้าที่ที่ต้องรับผิดชอบ ตามลำดับ

3.2 ด้านประสิทธิผล โดยภาพรวมค่าเฉลี่ยระดับความคิดเห็นอยู่ในระดับมาก เมื่อพิจารณาเป็นรายข้อพบว่ารูปแบบที่นำมาทดลองใช้เกิดประโยชน์และส่งผลต่อการพัฒนาคุณภาพผู้บริหาร ครู และนักเรียนมีค่าเฉลี่ยสูงที่สุด รองลงมารูปแบบที่นำมาทดลองใช้สามารถปรับปรุงและพัฒนาให้ดีขึ้นได้อย่างต่อเนื่อง และรูปแบบที่นำมาทดลองใช้เกิดประโยชน์และสร้างความเชื่อมั่นให้กับผู้ปกครอง ตามลำดับ

3.3 ด้านคุณค่า โดยภาพรวมค่าเฉลี่ยระดับความคิดเห็นอยู่ในระดับมากที่สุด เมื่อพิจารณาเป็นรายข้อพบว่ารูปแบบที่นำมาทดลองใช้ทำให้เกิดความร่วมมือที่ดีในการบริหารสถานศึกษามีค่าเฉลี่ยสูงที่สุด รองลงมารูปแบบที่นำมาทดลองใช้จำเป็นต้องกำหนดเป็นนโยบายเพื่อนำมาสู่การปฏิบัติของโรงเรียนในสำนักงานเขตพื้นที่การศึกษามัธยมศึกษากาญจนบุรี และรูปแบบที่นำมาทดลองใช้สามารถแก้ปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีเป็นพลังขับเคลื่อนให้เกิดคุณภาพต่อการบริหารสถานศึกษา ตามลำดับ

**อภิปรายผล**

1. สภาพปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีโดยภาพรวมอยู่ในระดับมาก เมื่อพิจารณาเป็นรายด้าน พบว่า รวมรายด้านการแนะแนวการศึกษาที่ค่าเฉลี่ยสูงที่สุด เมื่อพิจารณาเป็นรายข้อพบว่าสภาพปัญหาที่อยู่ในระดับมาก โดยเรียงลำดับค่าเฉลี่ยจากมาก ไปน้อยดังนี้ ระบบฐานข้อมูลเพื่อใช้ในงานแนะแนวหรือระบบดูแลช่วยเหลือนักเรียน การใช้เทคโนโลยีสารสนเทศ ในการวิเคราะห์ข้อมูลผู้เรียนเป็นรายบุคคล การส่งเสริมการใช้เทคโนโลยีสารสนเทศในงานแนะแนว เช่น การให้คำปรึกษาแบบออนไลน์ และการบริหารจัดการระบบ เทคโนโลยีสารสนเทศในการแนะแนวการศึกษา ทั้งนี้เป็นเพราะว่า โรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี มีอุปสรรคด้านเทคโนโลยี เนื่องด้วยการเปลี่ยนแปลงทางด้านเทคโนโลยีอย่างรวดเร็ว ส่งผลให้อุปกรณ์และเทคโนโลยีของโรงเรียนและเขตพื้นที่การศึกษาล้าสมัย สอดคล้องกับงานวิจัยของ ศุภลักษณ์ รักภักดี (2558) ได้ทำการศึกษาเรื่อง การพัฒนารูปแบบการบริหารงานวิชาการ ของโรงเรียนในสังกัดองค์การบริหารส่วนจังหวัดมหาสารคาม ผลการวิจัยพบว่า ผลการศึกษาสภาพปัจจุบันการบริหาร งานวิชาการของโรงเรียน ในสังกัดองค์การบริหารส่วนจังหวัดมหาสารคาม โดยรวมและรายด้านอยู่ในระดับมาก โดยมีด้าน การจัดการเรียนการสอนในสถานศึกษา และด้านวัดผล ประเมินผล และดำเนินการเทียบโอนผลการเรียน มีค่าเฉลี่ยสูงสุด

2. ผลการสร้างรูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรี ผู้วิจัยได้กำหนดรูปแบบทั้ง 5 องค์ประกอบ ได้แก่ 1) การวางแผน (Plan) 2) การออกแบบ (Design) 3) การนำไปปฏิบัติ (Implement) 4) การประเมินผล (Evaluation) และ 5) การสะท้อนผล (Reflection) ผู้วิจัยตั้งชื่อรูปแบบนี้ว่า PDIER MODEL ซึ่งจะเห็นได้ว่าองค์ประกอบทั้ง 5 ขั้นตอนนั้นล้วนมีความสำคัญและจำเป็นอย่างยิ่งที่จะช่วยส่งเสริมสนับสนุนการบริหารงานวิชาการในยุคดิจิทัลในโรงเรียนเพื่อการบริหารสถานศึกษา มีประสิทธิภาพและประสิทธิผล เกิดคุณค่าอย่างแท้จริง ทั้งนี้เพราะรูปแบบดังกล่าวได้ดำเนินการสร้างและพัฒนาตามกระบวนการวิจัยและพัฒนารูปแบบ สอดคล้องกับงานวิจัยของ สอดคล้องกับงานวิจัยของ วิภาภรณ์ สร้อยคํา (2560) ศึกษาเรื่องการพัฒนารูปแบบการบริหารงานวิชาการที่มีประสิทธิผลของโรงเรียนเอกชน สังกัดสำนักงานเขตพื้นที่การศึกษาประถมศึกษาในจังหวัดสกลนคร ผลการวิจัยพบว่า รูปแบบการบริหารงานวิชาการที่มีประสิทธิผลของโรงเรียนเอกชน สังกัดสำนักงานเขตพื้นที่การศึกษาประถมศึกษาในจังหวัดสกลนคร ประกอบด้วย ขอบข่ายของการบริหารงานวิชาการ 8 ด้าน คือ 1) ด้านการพัฒนาหลักสูตรของสถานศึกษา 2) การพัฒนากระบวนการเรียนรู้ 3) สื่อการเรียนการสอน 4) การวัดผลและประเมินผลการศึกษา 5) การนิเทศการศึกษา 6) การพัฒนาแหล่งเรียนรู้ 7) การพัฒนาระบบประกันคุณภาพภายในสถานศึกษา และ 8) การวิจัยและการพัฒนา

3. ผลของการใช้รูปแบบการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่สังกัดสำนักงาน เขตพื้นที่การศึกษามัธยมศึกษากาญจนบุรี “PDIER MODEL” ผลปรากฏโดยภาพรวมอยู่ในระดับมากที่สุด ซึ่งสอดคล้องกับสมมติฐานที่ตั้งไว้ เมื่อพิจารณาเป็นรายด้านพบว่า ด้านประสิทธิภาพของรูปแบบโดยภาพรวมอยู่ในระดับมากที่สุด ทั้งนี้เนื่องจากรูปแบบที่นำมาทดลองใช้คุ้มค่าและเหมาะสมกับระยะเวลาในการปฏิบัติโครงการ เป็นประโยชน์ต่อการบริหารงานวิชาการในยุคดิจิทัลของโรงเรียน และรูปแบบที่นำมาทดลองใช้มีความเกี่ยวข้องกับงานในหน้าที่ที่ต้องรับผิดชอบ สอดคล้องกับงานวิจัยของ อิโลมาคิและลัคคารา (Ilomäki & Lakkala, 2018) ศึกษาและนำเสนอโมเดลสถานศึกษาดิจิทัลแห่งนวัตกรรม (The innovative digital school model - IDI school พบว่า ผลการนำโมเดลดังกล่าวไปประยุกต์ใช้กับกลุ่มตัวอย่าง ได้ผลลัพธ์ที่ดีมาก ด้านประสิทธิผลของรูปแบบโดยภาพรวมทุกด้านอยู่ในระดับมาก ทั้งนี้เนื่องจากรูปแบบที่นำมาทดลองใช้เกิดประโยชน์และส่งผลต่อการพัฒนาคุณภาพผู้บริหาร ครู และนักเรียน อีกทั้งยังสามารถปรับปรุงและพัฒนาให้ดีขึ้นได้ อย่างต่อเนื่องและรูปแบบที่นำมาทดลองใช้เกิดประโยชน์และสร้างความเชื่อมั่นให้กับผู้ปกครอง สอดคล้องกับงานวิจัยของ วาทามุระ (Watamura, 2017) ได้วิจัย เรื่อง การบริหารงานวิชาการ ในด้านการจัดการเรียนรู้ ด้วยวิธีการที่เหมาะสมแก่ผู้เรียน มีการอภิปรายสนับสนุนการจัดการเรียนรู้ที่เน้นผู้เรียนเป็นศูนย์กลาง โดยยืนยันว่านักเรียนจะเรียนรู้ได้ดีเมื่อมีการจัดสภาพแวดล้อมที่เหมาะสม มีการวิจัยด้านสติปัญญา ของผู้เรียน และสรุปว่านักเรียนสามารถเพิ่มพูนความคิดในการเรียนรู้ ได้ด้วยตนเองมากขึ้น เมื่อใช้ รูปแบบการสอนที่เน้นผู้เรียนเป็นศูนย์กลาง นักเรียนที่ถูกสอนโดยครูเป็นผู้ชี้นำจะได้ความรู้ที่แยกเป็นส่วนๆ นักเรียนไม่สามารถบูรณาการเป็นองค์ความรู้และรักษาความรู้นั้นได้ จากการศึกษา เปรียบเทียบชั้นเรียนที่สอน โดยเน้นผู้เรียนเป็นศูนย์กลางกับชั้นเรียนที่สอนโดยครูเป็นผู้ชี้นำ พบว่า นักเรียนมีการเรียนรู้ที่แตกต่างกัน ชั้นเรียนที่เรียนโดยการสอนที่เน้นผู้เรียนเป็นศูนย์กลางจะเป็นผู้ที่มีพื้นฐานความรู้ที่กว้างกว่า และสามารถเชื่อมโยงความรู้ที่ได้รับไปใช้ ในชีวิตประจำวัน และด้านคุณค่าโดยภาพรวมทุกด้านอยู่ในระดับมากที่สุด ทั้งนี้เนื่องจากรูปแบบที่นำมาทดลองใช้ทำให้ เกิดความร่วมมือที่ดีในการบริหารสถานศึกษา สามารถแก้ปัญหาการบริหารงานวิชาการในยุคดิจิทัลของโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากาญจนบุรีเป็นพลังขับเคลื่อนให้เกิดคุณภาพต่อการบริหาร สอดคล้องกับงานวิจัยของ วรรณา อุ่นคํา (2558) ศึกษาการพัฒนารูปแบบการบริหารงานวิชาการของสถานศึกษา สังกัดสำนักงานเขตพื้นที่การศึกษามัธยมศึกษา เขต 21 พบว่า สภาพการบริหารงานวิชาการของสถานศึกษา ผู้บริหารและ ผู้ที่เกี่ยวข้องงานวิชาการ มีความรู้ความเข้าใจในเรื่องของการพัฒนารูปแบบการบริหารงานวิชาการของสถานศึกษา อยู่ในระดับที่น่าพอใจ

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. ผู้บริหารสถานศึกษาควรนำรูปแบบการบริหารงานวิชาการในยุคดิจิทัลไปใช้ในการบริหารงานวิชาการของโรงเรียนโดยปรับใช้ให้เหมาะสมกับบริบทของโรงเรียนเพื่อพัฒนาคุณภาพงานวิชาการ

2. รูปแบบ PDIER (PDIER MODEL) เป็นนวัตกรรมที่ผู้บริหารสถานศึกษาสามารถนำไปใช้สำหรับการบริหารงานวิชาการได้อย่างมีประสิทธิภาพ ประสิทธิผล และมีคุณค่าในยุคดิจิทัล

**ข้อเสนอแนะในการวิจัยต่อไป**

1. ควรมีการวิจัยในรูปแบบการวิจัยเชิงปฏิบัติการโดยให้ผู้ที่เกี่ยวข้องกับงานวิชาการมีส่วนร่วมปฏิบัติทดลองหรือแสดงความคิดเห็นในรูปแบบการบริหารงานวิชาการในยุคดิจิทัล ซึ่งจะทำให้การดำเนินงานเหมาะสมกับบริบทของโรงเรียนและสถานการณ์ที่มีการเปลี่ยนแปลง

2. ควรมีการศึกษาองค์ประกอบที่เกี่ยวข้องกับการบริหารงานวิชาการในยุคดิจิทัลเพิ่มเติม เช่น ภาวะผู้นำดิจิทัลของผู้บริหาร นวัตกรรมการเรียนรู้ เพื่อเป็นข้อมูลในการพัฒนาการบริหารงานวิชาการให้มีความเข้มแข็งยิ่งขึ้นและเกิดประสิทธิผลตามที่สถานศึกษาได้ตั้งเป้าหมายไว้

3. ควรเพิ่มองค์ความรู้ใหม่ในการบริหารงานวิชาการในยุคดิจิทัล หลังจากมีการวิจัยครั้งนี้ เพื่อเป็นแนวทางการศึกษาวิจัยเพื่อการบริหารงานวิชาการในศตวรรษที่ 21

**เอกสารอ้างอิง**

วรรณา อุ่นคำ. (2558). *การพัฒนารูปแบบการบริหารวิชาการของสถานศึกษา สังกัดสำนักงาน เขตพื้นที่การศึกษามัธยมศึกษา*

*เขต 21*. ใน (วิทยานิพนธ์การศึกษามหาบัณฑิต) มหาวิทยาลัยมหาสารคาม, มหาสารคาม.

วิภาภรณ์ สร้อยคำ. (2560). *การพัฒนารูปแบบการบริหารงานวิชาการที่มีประสิทธิผลของโรงเรียนเอกชน สังกัดสำนักงานเขตพื้นที่การศึกษาประถมศึกษาในจังหวัดสกลนคร.* (วิทยานิพนธ์ศึกษาศาสตรดุษฎีบัณฑิต) มหาวิทยาลัยราชภัฏสกลนคร, สกลนคร.

ศิริพงษ์ กลั่นไพฑูรย์. (2564). *รูปแบบการพัฒนาภาวะผู้นำทางวิชาการในยุคดิจิทัลของผู้บริหารสถานศึกษาขั้นพื้นฐาน*.(วิทยานิพนธ์การศึกษาดุษฎีบัณฑิต) มหาวิทยาลัยนเรศวร, พิษณุโลก.

ศุภลักษณ์ รักภักดี. (2558). *การพัฒนารูปแบบการบริหารงานวิชาการของโรงเรียนในสังกัดองค์การบริหารส่วนจังหวัดมหาสารคาม*. วิทยานิพนธ์การศึกษามหาบัณฑิต สาขาวิชาการบริหารการศึกษา มหาวิทยาลัยมหาสารคาม.

สุกัญญา แช่มช้อย. (2562). *การบริหารสถานศึกษาในยุคดิจิทัล*. กรุงเทพฯ: สำนักพิมพ์แห่งจุฬาลงกรณ์มหาวิทยาลัย.

สำนักงานเขตพื้นที่การศึกษามัธยมศึกษากาญจนบุรี. (2565). *แผนปฏิบัติการประจำปีงบประมาณ พ.ศ. 2565*. กาญจนบุรี: สำนักงานเขตพื้นที่การศึกษามัธยมศึกษากาญจนบุรี.

Henri Fayol. (1916). *General and industrial management*. London: Sir Isaac Pitman and Son.

Ilomäki, L., & Lakkala, M. (2018). *Digital technology and practices for school improvement: innovative digital school model*. Research and Practice in Technology Enhanced Learning, 13(1), 25. Retrieved from https://doi.org/10.1186/s41039-018-0094-8

Kemmis, S., & McTaggart, R. (1988). *The Action Research Planner (3rd ed.)*. Geelong, Australia:

Deakin University Press.

Louis A. Allen. (1958). *Organization and Policy Networks and Policy Change: Putting Policy Network*. theory to the test.

Rovinelli, R. J., & Hambleton, R. K. (1977). On the use of content specialists in the assessment of

criterion-referenced test item validity. *Dutch Journal of Educational Research*, 2, 49-60.

Watamura, K. P. (2017). *Child-centered learning versus direct instruction in Mathematics in the elementary classroom*. Retrieved 2017, 12 September from http://wwwlib.umi.com/ dissertations/fullcit/1403947